Aktivitetsrapport om Oplysnings-, Analyse- og Udvekslingscentret for Asyl (CIREA) for 1996 (Tekst godkendt af Rådet den 26. maj 1997) (97/C 191/06)

Oplysnings-, Analyse- og Udvekslingscentret for Asyl (CIREA) har i 1996 holdt otte møder:

- den 16. januar

- den 26. februar

- den 3. maj

- den 2.-3. juli

- den 3. september

- den 30. september

- den 28. oktober

- den 5. december.

CIREA har i det forløbne år på den ene side fortsat sin opgave med udveksling af oplysninger og på den anden side evalueret sine arbejdsmetoder.

Som led i den transatlantiske dialog er der i øvrigt blevet afholdt et møde mellem CIREA-eksperter og eksperter fra USA med henblik på at udveksle oplysninger på asylområdet.

I. UDVEKSLING AF OPLYSNINGER

1. Medlemsstaternes love og bestemmelser samt retspraksis på asylområdet

Belgien, Spanien, Irland, Luxembourg og Det Forenede Kongerige har orienteret CIREA om de ændringer, der er sket i deres lovgivning i løbet af 1996; i den anledning er der blevet udsendt kommentarer til de nye tekster, eller der er blevet udsendt kopier af teksterne:

>TABELPOSITION>

Der er revisioner i gang i Danmark, Grækenland, Nederlandene og Sverige. Sverige har fremsendt to noter til CIREA; den første indeholder et resumé af den rapport, som parlamentsudvalget for flygtningepolitik har forelagt den svenske regering, og den anden et resumé af lovforslag 1996/97:25 om svensk migrationspolitik i globalt perspektiv.

På initiativ af Slovakiets mission ved Den Europæiske Union har CIREA modtaget en kopi af den flygtningelov, som det slovakiske parlament vedtog den 14. november 1995.

Endelig har Tyskland sendt CIREA en baggrundsnote om Forbundsforfatningsdomstolens afgørelser af 14. maj 1996 om de nye bestemmelser vedrørende retten til asyl, hvori forfatningsdomstolen fastslår, at de nye bestemmelser om ret til asyl vedrørende sikre tredjelande og sikre hjemlande og den procedure, der anvendes i lufthavnene, er forenelige med den tyske forfatning.

2. Statistik

Generalsekretariatet for Rådet har udarbejdet statistikker vedrørende asylansøgere for andet halvår 1995, første kvartal 1996 og første halvår 1996. De viser de data, som medlemsstaterne har indberettet vedrørende ansøgninger og imødekomne ansøgninger i procent opgjort efter geografisk område og for de 50 tredjelande, som forårsager de største strømme af asylansøgere til Den Europæiske Union.

Medlemsstaterne har derudover på hvert møde i CIREA fået udleveret de seneste tilgængelige oplysninger (foreløbige oplysninger), som de enkelte medlemsstater har indberettet efter den model, der blev fastlagt i 1993.

3. Situationen i asylansøgernes hjemlande

a) Behandling i CIREA

CIREA har drøftet situationen i landene i det tidligere Jugoslavien og i den forbindelse især situationen i Kosovo; endvidere har det drøftet situationen i Irak og Somalia. Der er blevet udsendt et spørgeskema til medlemsstaterne med henblik på den forestående drøftelse af situationen i Kina.

Evalueringen har for hvert enkelt land omfattet følgende aspekter:

- de indgivne ansøgningers karakteristika (ansøgerens profil, de anførte grunde, udrejsemåden fra hjemlandet, rejseruten, den anvendte rejselegitimations type og ægthed)

- bedømmelsen af ansøgningerne i overensstemmelse med Genève-konventionen (den generelle situation i landet, herunder den politiske situation og menneskerettighedssituationen, og medlemsstaternes praksis med hensyn til imødekommelse af ansøgningerne) og de grundlæggende procedurer for behandlingen

- eventuel anvendelse af udelukkelses- eller bortfaldsklausuler (exclusion and cessation clauses)

- hvorvidt udlændingen, når ansøgningen afvises, forbliver på en medlemsstats område under henvisning til en anden grund eller udsendes (repatriering til egne af hjemlandet, der anses for sikre, udvisning til tredjelande, eventuelle praktiske vanskeligheder i forbindelse med udsendelse).

CIREA har indbudt UNHCR til at deltage i evalueringen af situationen i de nævnte lande ved at lade en af sine eksperter fremlægge UNHCR's analyse i en mundtlig redegørelse om det pågældende land. UNHCR har suppleret sådanne mundtlige redegørelser med notater til CIREA, hvori baggrunden for ansøgningerne fra de pågældende lande er blevet ridset op.

b) Fælles FUSP-rapporter

På anmodning fra CIREA fremsendte FUSP's instanser i marts 1996 en ajourført udgave af den fælles rapport om Nigeria, som var blevet udarbejdet i februar 1995, og i september 1996 en rapport om situationen for afghanske flygtninge i Pakistan.

CIREA anmodede tillige om en fælles rapport om Algeriet og Irak, men disse har endnu ikke kunnet tilvejebringes på grund af den politiske situation i de to lande.

c) Missioner, som medlemsstaterne har gennemført i hjemlandene

CIREA er af hver af de medlemsstater, der har gennemført en mission i et tredjeland, blevet underrettet om resultaterne af denne. Det har således fået rapporter om situationen i Zaire, Republikken Guinea, Iran, Armenien og den nordøstlige og nordvestlige del af Somalia.

I 1995 overvejede man, om det var muligt at gennemføre missioner med deltagelse af flere medlemsstater. En sådan mission fandt sted i 1996 i Pakistan, idet tre medlemsstater, efter at en medlemsstat havde meddelt, at den havde planer om at gennemføre en mission i det pågældende land, sluttede sig til denne. Denne erfaring med en »fælles« mission blev af alle deltagerne vurderet som yderst positiv.

CIREA er endvidere blevet gjort bekendt med, at der forberedes en mission i Bangladesh, i Sri Lanka, Bangladesh og Pakistan samt i Aserbajdsjan.

4. Andre spørgsmål, der er blevet drøftet

CIREA har endvidere rettet opmærksomheden mod en række punktuelle, forskelligartede spørgsmål, som er blevet rejst som følge af den internationale situation, eller som har været affødt af en medlemsstats særlige interesse; det drejer sig bl.a. om:

- følgerne af undertegnelsen af Dayton/Paris-aftalen for tildeling af flygtningestatus til asylansøgere fra Bosnien-Hercegovina

- asylansøgere af pakistansk afstamning fra Bangladesh (biharier)

- opholdssituationen for statsløse

- betingelserne for udvisning til Côte d'Ivoire

- tilbagesendelse af statsborgere fra Zaire, det sydlige Sudan og Sydlibanon, som har fået afslag på deres asylansøgning.

CIREA har besluttet at udarbejde en liste over kontaktpunkter med angivelse af de personer, der i medlemsstaterne beskæftiger sig med asylansøgninger; det er meningen, at denne liste skal ajourføres regelmæssigt.

Generalsekretariatet for Rådet har i marts 1996 udsendt en ajourføring af tekstsamlingen om europæisk asylpraksis.

II. REVISION AF CIREA'S ARBEJDSMETODER

I begyndelsen af det italienske formandskab mødtes cheferne for de instanser, der i medlemsstaterne står for tildelingen af flygtningestatus, for anden gang (første møde fandt sted i juni 1995 på det franske formandskabs initiativ). De anmodede navnlig på Frankrigs initiativ om, at der foretages en evaluering af CIREA's arbejde. Styringsgruppe I besluttede på mødet den 8. og 9. juli 1996, at CIREA's arbejdsmetoder og arbejdsgang skulle underkastes en revision.

Denne evaluering har fundet sted under det irske formandskab, og CIREA's arbejdsmetoder er blevet gennemgået i detaljer med henblik på en mere effektiv anvendelse af delegationernes, Kommissionens og Rådets Generalsekretariats ressourcer. CIREA har arbejdet på grundlag af en note fra det irske formandskab. Denne note indeholder en række konklusioner, som for øjeblikket er til behandling i K.4-Udvalget.

Derudover er der iværksat specifikke undersøgelser vedrørende oprettelsen af en edb-database og en forbedring af indsamlingen og udarbejdelsen af statistikker om asyl. Overvejelserne er godt i gang om disse to sager.

a) Database

CIREA har besluttet indtil videre ikke at gå videre med planen om via CIREA at få oplysninger fra UNHCR's Flygtningedokumentationscenters database, da hver medlemsstat kan få disse oplysninger direkte.

Cheferne for de instanser, der i medlemsstaterne står for tildelingen af flygtningestatus, var på det møde, der fandt sted i forbindelse med CIREA-mødet den 26. februar 1996, af den opfattelse, at oprettelse af en CIREA-database kunne være nyttig for medlemsstaterne, såfremt den kommer til at omfatte de data, der er relevante for den brug, som medlemsstaterne har behov for. Generalsekretariatet for Rådet er blevet anmodet om en note om de tekniske muligheder for at etablere en sådan database, og hvad den vil koste, idet der tages hensyn til, at oplysningerne skal være til rådighed hurtigt, og til de sproglige problemer.

Delegationerne har modtaget en note fra Afdelingen for Informationsteknologi i Generalsekretariatet for Rådet om de tekniske aspekter; denne er endnu ikke blevet drøftet i CIREA.

Spørgsmålet om, hvilke data der skal med i en sådan base, drøftes stadig.

b) Statistikker

CIREA har ud fra et ønske om at forbedre det nuværende statistiske system opfordret repræsentanterne for Kommissionens Statistiske Kontor (EUROSTAT) til at bidrage med deres ekspertise. Kommissionens tjenestegrene har herefter sendt CIREA et arbejdsdokument med en redegørelse for, hvad der er udrettet på dette område. Det er blevet besluttet, at CIREA skal bestræbe sig på at præcisere sine behov med henblik på eventuel bistand fra Kommissionens Statistiske Kontor i forbindelse med indsamling, præsentation og analyse af de statistiske asyldata, der udsendes inden for CIREA.

III. MØDE MELLEM CIREA-EKSPERTER OG EKSPERTER FRA USA

I 1996 blev der som led i den transatlantiske dialog truffet beslutning om at etablere kontakter mellem eksperter i asylspørgsmål fra USA og fra Den Europæiske Union, og Coreper præciserede de nærmere retningslinjer for disse kontakter: regelmæssige møder, som af praktiske årsager skal afholdes umiddelbart efter et CIREA-møde (»back-to-back« meetings).

Det første af disse møder mellem CIREA-eksperter og amerikanske eksperter fandt sted i slutningen af 1996 umiddelbart efter CIREA-mødet den 5. december. Da det var det første møde, blev det hovedsagelig brugt til en gensidig orientering om CIREA's arbejde og arbejdet i USA på asylområdet.